વિશાળ દરિયાકિનારો ધરાવતા કચ્છમાં કિનારા પાસેનાં ગામોમાં અનેક લોકો દરિયાઈ પેદાશો પર જ જીવનનિર્વાહ કરે છે. તેમાં પણ માંડવી- મુન્દ્રા પંથકમાં દરિયા કિનારે જ માછીમારી કરતાં નાના માછીમારોની સંખ્યા વિશેષ છે, પરંતુ છેલ્લા થોડા સમયથી માછલીઓનું પ્રમાણ ઘટ્યું હોવાથી માછીમારોની રોજીરોટીનો મોટો પ્રશ્ન ઊભો થયો છે ત્યારે માછલીઓને કૃત્રિમ રીતે ઉછેરીને માછીમારોને રોજીરોટી મળી શકે તે માટે ગુજરાત ઇકોલોજી કમિશન દ્વારા પ્રયોગ હાથ ધરાયા છે. આ ઉપરાંત દરિયામાં ઊગતી ખાસ પ્રકારની શેવાળ પણ માછીમારોને પૂરક રોજગારી પૂરી પાડી શકે તેમ હોવાથી તેના વાવેતર માટેના પ્રયોગ પણ હાથ ધરાયા છે. જો માંડવી કે મુન્દ્રામાં મત્સ્ય સંવર્ધન કેન્દ્ર ચાલુ કરાય તો કચ્છના માછીમારોને ફિશ સીડ મેળવવાનું સહેલું પડી શકે તેમ છે.